ჰუგო ტეორელი

აქსელ ჰუგო თეოდორ ტეორელი (შვედ. Axel Hugo Theodor Theorell; დ. 6 კვირკვე, 1903, ლინჩეპინგი, შვედეთი — ღ. 15 მარაშინათუთა, 1982, სტოკჰოლმი, შვედეთი) — შვედი ბიოქიმიკოსი, ოქსიდორედუქტაზეფიშ ძირაფაშ დო მენცარული რკვიებაშ გეშა გინოჩეს ნობელიშ პრემია ფიზიოლოგიაშ დო მედიცინაშ დარგის 1955 წანას. გურაფულენდჷ მედიცინას შვედეთიშ ომაფე ინსტიტუტის, სოდეთ 1924 წანას მიპალუ მედიცინაშ ბაკალავრიშ ხარისხი. უკულ გურაფა გაგინძორჷ  პარიზიშ პასტერიშ ინსტიტუტის, სოდეთ გურაფულენდჷ ბაქტერიოლოგიას გიშარჩქინელი ფრანგი მენცარიშ ალბერ კალმეტიშ ხემანჯღვერობათ. 1930 წანას ტეორელქ მიპალუ მედიცინაშ დოქტორიშ ხარისხი. ტეორელიშ ომენცარე ინტერესეფიშ სფერო რდჷ ფერმენტეფი. 1936 წანაშე ტეორელი რდჷ ნობელიშ მედიცინაშ ინსტიტუტიშ ბიოქიმიაშ დეპარტამენტიშ დირექტორი. ჰუგო ტეორელი რდჷ საფრანგეთიშ, ბელგიაშ, ბრაზილიაშ დო ამერიკაშ შხვადოშხვა უნივერსიტეტეფიშ საპატიო დოქტორი. ღურუ 1982 წანაშ 15 მარაშინათუთას, 79 წანერქ. ნთხორილი რე ნორა ბეგრავნინგსპლატსენიშ სასაფლას, სოლნაშ მუნიციპალიტეტის.

ლიტერატურა
 Margoliash, E. (1956). "Prof. Hugo Theorell, Nobel prize winner in medicine and physiology, 1955". Harefuah. 50 (7): 160.

რესურსეფი ინტერნეტის
 ჰუგო ტეორელი Nobelprize.org-ის

კატეგორია:შვედეფი
კატეგორია:შვედი ბიოქიმიკოსეფი
კატეგორია:ნობელიშ პრემიაშ ლაურეატეფი
კატეგორია:შხვედი ნობელიშ პრემიაშ ლაურეატეფი
კატეგორია:ნობელიშ პრემიაშ ლაურეატეფი ფიზიოლოგიაშ დო მედიცინაშ დარგის
კატეგორია:დუნაბადი 1903
კატეგორია:ნაღურა 1982